CELEX: 52022PC0158
Language: da
Date: 2022-04-06
Title: Forslag til RÅDETS AFGØRELSE om den holdning, der skal indtages på Den Europæiske Unions vegne over for Det Forenede Kongerige Storbritannien og Nordirland med hensyn til fastsættelsen i henhold til artikel 540, stk. 2, i handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, af den dato, hvorfra medlemsstaterne kan videregive personoplysninger til Det Forenede Kongerige, jf. nævnte aftales artikel 530, 531, 534 og 536

EUROPA-KOMMISSIONEN
            Bruxelles, den 6.4.2022
            COM(2022) 158 final
            2022/0103(NLE)
            
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne over for Det Forenede Kongerige Storbritannien og Nordirland med hensyn til fastsættelsen i henhold til artikel 540, stk. 2, i handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, af den dato, hvorfra medlemsstaterne kan videregive personoplysninger til Det Forenede Kongerige, jf. nævnte aftales artikel 530, 531, 534 og 536
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse vedtaget af Rådet, for at Unionen kan fremsætte en erklæring om den dato, hvorfra medlemsstaterne kan videregive personoplysninger vedrørende DNA-profiler og fingeraftryksoplysninger til Det Forenede Kongerige, jf. artikel 540, stk. 2, i handels- og samarbejdsaftale mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland (herefter benævnt "Det Forende Kongerige") på den anden side, (herefter benævnt "handels- og samarbejdsaftalen").
            
            
               2.Baggrund for forslaget
            
            
               2.1.Handels- og samarbejdsaftalen 
            
            
               I handels- og samarbejdsaftalen fastsættes grundlaget for brede forbindelser mellem Unionen og Det Forenede Kongerige inden for et område med velstand og godt naboskab, der er kendetegnet ved tætte og fredelige forbindelser baseret på samarbejde og respekt for parternes autonomi og suverænitet. Den har fundet midlertidig anvendelse siden den 1. januar 2021 og trådte i kraft den 1. maj 2021.  
            
            
               Handels- og samarbejdsaftalen indeholder bestemmelser om samarbejde mellem parterne om automatisk sammenligning af DNA-profiler, fingeraftryksoplysninger og oplysninger fra køretøjsregistre. Dette samarbejde kan dog først påbegyndes, når Unionen har kontrolleret, at Det Forenede Kongerige opfylder betingelserne i handels- og samarbejdsaftalens artikel 539 og bilag 39 til aftalen. Efter et evalueringsbesøg i Det Forenede Kongerige den 24.-25. november 2021 konkluderede EU's evalueringshold i sine rapporter, at kravene til et samarbejde med Det Forenede Kongerige om DNA-profiler og fingeraftryksoplysninger nu er opfyldt. Disse rapporter blev forelagt Rådet den 17. marts 2022.  
            
            
               Det Forenede Kongerige har indtil videre ikke tilkendegivet, at det er parat til at blive evalueret med hensyn til oplysninger fra køretøjsregistre.
            
            
            
               2.2.Unionens påtænkte retsakt
            
            
               I artikel 540, stk. 2, i handels- og samarbejdsaftalen fastsættes det, at Unionen fastsætter den dato, hvorfra medlemsstaterne kan videregive personoplysninger til Det Forenede Kongerige i henhold til afsnit II ("Udveksling af DNA, fingeraftryk og oplysninger fra køretøjsregistre") på grundlag af en samlet evalueringsrapport om evalueringsbesøget og eventuelt en forsøgsfase.
            
            
               I henhold til bilag 39 til handels- og samarbejdsaftalen skal Rådet på grundlag af en evaluering træffe afgørelse om, hvorvidt Det Forenede Kongerige har opfyldt de nødvendige betingelser for elektronisk udveksling af oplysninger. Afgørelsen skal baseres på en samlet evalueringsrapport, der opsummerer resultaterne af et relevant spørgeskema, en evalueringsrapport og eventuelt en forsøgsfase.
            
            
               Denne afgørelse bliver i henhold til folkeretten bindende for Det Forenede Kongerige ved en ensidig erklæring fra Unionen, således som det fremgår af handels- og samarbejdsaftalens artikel 540, stk. 2. Den ensidige erklæring fra Unionen skal meddeles Det Forenede Kongerige.   
            
            
               3.Den holdning, der skal indtages på Unionens vegne
            
            
               3.1.Baggrund
            
            
               Handels- og samarbejdsaftalen gør det muligt at samarbejde om automatisk sammenligning af oplysninger om DNA-profiler, fingeraftryksoplysninger og oplysninger fra køretøjsregistre. For at udnytte disse muligheder skulle Det Forenede Kongerige først gennemgå en evaluering. 
            
            
               Efter et evalueringsbesøg i Det Forenede Kongerige den 24.-25. november 2021 konkluderede EU's evalueringshold i sine rapporter, at kravene til et samarbejde med Det Forenede Kongerige om DNA-profiler og fingeraftryksoplysninger nu er opfyldt. Disse rapporter blev forelagt Rådet den x. marts 2022 og banede vejen for, at Rådet kan give Unionen mulighed for at erklære, at medlemsstaterne kan videregive personoplysninger vedrørende DNA-profiler og fingeraftryksoplysninger til Det Forenede Kongerige, jf. handels- og samarbejdsaftalens artikel 540, stk. 2. 
            
            
               3.2.Forslag til holdning
            
            
               I lyset af ovennævnte foreslår Kommissionen at fastsætte XXXXX som den dato, hvorfra medlemsstaterne kan videregive personoplysninger vedrørende DNA-profiler og fingeraftryksoplysninger til Det Forenede Kongerige, jf. handels- og samarbejdsaftalens artikel 530, 531, 534 og 536.
            
         
         
            
               Mens Det Forenede Kongerige var medlem af Unionen, deltog landet i udvekslingen af oplysninger vedrørende DNA-profiler og fingeraftryksoplysninger mellem medlemsstaterne i overensstemmelse med Rådets afgørelse 2008/615/RIA
                  1
                og 2008/616/RIA
                  2
               . For at undgå et hul i det igangværende samarbejde om oplysninger vedrørende DNA-profiler og fingeraftryksoplysninger fastsættes der i handels- og samarbejdsaftalen en overgangsperiode, i løbet af hvilken medlemsstaterne kan videregive sådanne oplysninger til Det Forenede Kongerige, indtil resultatet af evalueringerne foreligger, jf. handels- og samarbejdsaftalens artikel 540, stk. 1. Overgangsperioden varede i første omgang indtil den 30. september 2021 og blev forlænget til den 30. juni 2022 ved afgørelse af 28. september 2021, som blev truffet af Specialudvalget om Retshåndhævelse og Retligt Samarbejde
                  3
               . Overgangsperioden kan dog ikke forlænges yderligere. For derfor at undgå et hul i det igangværende samarbejde vil Unionen skulle fremsætte den krævede ensidige erklæring senest den 30. juni 2022.  
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  4
               .
            
            
               4.1.2.Princippernes anvendelse på det foreliggende tilfælde
            
            
               I handels- og samarbejdsaftalens artikel 540, stk. 1 og 2, fastsættes det, at når Det Forenede Kongerige har opfyldt betingelserne i handels- og samarbejdsaftalens artikel 539 og bilag 39 til aftalen, fastsætter Unionen den eller de datoer, hvorfra medlemsstaterne kan videregive personoplysninger vedrørende DNA-profiler og fingeraftryksoplysninger. Selv om fastsættelsen af datoen sker ved en ensidig EU-retsakt og ikke en retsakt, der skal vedtages af nogen af de organer, der er oprettet ved handels- og samarbejdsaftalen, vil den alligevel have retsvirkninger. Unionens holdning til fastsættelsen af en dato bør derfor fastlægges i overensstemmelse med artikel 218, stk. 9, i TEUF, der anvendes analogt.  
            
            
               Erklæringens retsvirkninger er bindende i henhold til folkeretten og påhviler fuldt ud Unionen som part i handels- og samarbejdsaftalen. Unionen har derfor i henhold til artikel 3, stk. 2, i TEUF enekompetence på området.
            
            
               Fastsættelsen af den relevante dato som omhandlet i handels- og samarbejdsaftalens artikel 540, stk. 2, medfører ikke, at rammen for denne aftale suppleres eller ændres. 
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               Hvis den påtænkte retsakt samtidigt har flere formål eller elementer, der er uadskilleligt forbundne, uden at det ene er sekundært i forhold til det andet, skal det materielle retsgrundlag for en afgørelse, der vedtages i henhold til artikel 218, stk. 9, i TEUF, undtagelsesvis omfatte de dertil svarende forskellige retsgrundlag.
            
            
               4.2.2.Princippernes anvendelse på det foreliggende tilfælde
            
            
               Fastsættelsen af den eller de datoer, der er omhandlet i handels- og samarbejdsaftalens artikel 540, stk. 2, har en række formål og består af en række elementer inden for databeskyttelse og politisamarbejde. 
            
            
               Det materielle retsgrundlag for den foreslåede afgørelse er derfor artikel 16, stk. 2, og artikel 87, stk. 2, litra a), i TEUF. 
            
            
               Handels- og samarbejdsaftalen er bindende for alle medlemsstaterne i medfør af afgørelse (EU) 2021/689
                  5
               , hvis materielle retsgrundlag er artikel 217 i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 16, stk. 2, og artikel 87, stk. 2, litra a), i TEUF sammenholdt med artikel 218, stk. 9, i TEUF.
            
         
         
            
               2022/0103 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne over for Det Forenede Kongerige Storbritannien og Nordirland med hensyn til fastsættelsen i henhold til artikel 540, stk. 2, i handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, af den dato, hvorfra medlemsstaterne kan videregive personoplysninger til Det Forenede Kongerige, jf. nævnte aftales artikel 530, 531, 534 og 536
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 16, stk. 2, og artikel 87, stk. 2, litra a), sammenholdt med artikel 218, stk. 9,
            
            
               under henvisning til Rådets afgørelse (EU) 2021/689 af 29. april 2021 om indgåelse på Unionens vegne af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side og af aftalen mellem Den Europæiske Union og Det Forenede Kongerige Storbritannien og Nordirland om sikkerhedsprocedurer for udveksling og beskyttelse af klassificerede informationer
                  6
               ,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland (herefter benævnt Det Forenede Kongerige) på den anden side
                  7
               , (herefter benævnt "handels- og samarbejdsaftalen"), indeholder bestemmelser om gensidigt samarbejde mellem medlemsstaternes kompetente retshåndhævende myndigheder på den ene side og Det Forenede Kongerige på den anden side om automatisk sammenligning af DNA-profiler, fingeraftryksoplysninger og oplysninger fra køretøjsregistre. Som en forudsætning for et sådant samarbejde skal Det Forenede Kongerige først træffe de nødvendige gennemførelsesforanstaltninger og gennemgå en evaluering, som forestås af Unionen.
            
            
               (2)På grundlag af en samlet evalueringsrapport, der opsummerer resultaterne af et relevant spørgeskema, et evalueringsbesøg og eventuelt en forsøgsfase, skal Unionen fastsætte den eller de datoer, hvorfra medlemsstaterne kan videregive disse oplysninger til Det Forenede Kongerige i henhold til handels- og samarbejdsaftalen.
            
            
               (3)Ved brev af 23. juli 2021 meddelte Det Forenede Kongerige gennem Specialudvalget om Retshåndhævelse og Retligt Samarbejde Kommissionen, at det havde gennemført de forpligtelser, det er pålagt i henhold til handels- og samarbejdsaftalens afsnit II, del 3, hvad angår DNA-profiler og fingeraftryksoplysninger. Det Forenede Kongerige meddelte også sine erklæringer og udpegelser i henhold til artikel 22 i kapitel 0 i bilag 39 til handels- og samarbejdsaftalen og gav udtryk for, at det var parat til at blive evalueret med henblik på udveksling af oplysninger mellem Det Forenede Kongerige og medlemsstaterne vedrørende DNA-profiler og fingeraftryksoplysninger.   
            
            
               (4)Kommissionen sendte den 14. oktober 2021 Det Forenede Kongerige spørgeskemaer vedrørende automatisk udveksling af DNA-profiler og fingeraftryksoplysninger. Det Forenede Kongerige forelagde den 8. november 2021 sine svar på disse spørgeskemaer for Kommissionen. Disse svar blev givet til evalueringsholdet og forelagt Rådets Gruppe vedrørende Udveksling af RIA-Oplysninger og Rådets Gruppe vedrørende Det Forenede Kongerige den 11. november 2021.  
            
            
               (5)I overensstemmelse med kapitel 4 i bilag 39 til handels- og samarbejdsaftalen besluttede Rådet den 9. november 2021, at der ikke var behov for en forsøgsfase med hensyn til DNA-profiler og fingeraftryksoplysninger.
            
            
               (6)Den 24.-25. november 2021 gennemgik Det Forenede Kongerige en evaluering med hensyn til søgning i og sammenligning af DNA-profiler og fingeraftryksoplysninger. I evalueringsrapporten vedrørende DNA-profiler blev det konkluderet, at på grundlag af resultatet af forhåndsevalueringen, kan gennemførelsen af den automatiske sammenligning af DNA-profiler og den dermed forbundne informationsstrøm anses for at være afsluttet med succes i Det Forenede Kongerige på både retligt og teknisk niveau. I evalueringsrapporten vedrørende fingeraftryksoplysninger blev det konkluderet, at på grundlag af resultatet af forhåndsevalueringen kan gennemførelsen af den automatiske anvendelse af fingeraftryksoplysninger og den dermed forbundne informationsstrøm af fingeraftryksoplysninger anses for at være afsluttet med succes i Det Forenede Kongerige på både retligt og teknisk niveau.
            
            
               (7)I overensstemmelse med artikel 5 i kapitel 4 i bilag 39 til handels- og samarbejdsaftalen blev evalueringsrapporterne, hvori resultaterne af spørgeskemaerne og evalueringsbesøget opsummeres, forelagt Rådet den 17. marts 2022.
            
            
               (8)Da Det Forenede Kongerige opfyldte betingelserne i handels- og samarbejdsaftalens artikel 539 og bilag 39 til aftalen, bør Unionen i henhold til handels- og samarbejdsaftalens artikel 540, stk. 2, fastsætte den eller de datoer, hvorfra medlemsstaterne kan videregive personoplysninger vedrørende DNA-profiler og fingeraftryksoplysninger, jf. handels- og samarbejdsaftalens artikel 530, 531, 534 og 536. Unionen bør meddele Det Forenede Kongerige denne holdning i Specialudvalget om Retshåndhævelse og Retligt Samarbejde.
            
            
               (9) Handels- og samarbejdsaftalen er bindende for alle medlemsstaterne i medfør af Rådets afgørelse (EU) 2021/689, hvis materielle retsgrundlag er artikel 217 i TEUF. 
            
            
               (10)Danmark og Irland er bundet af handels- og samarbejdsaftalens artikel 540 i medfør af Rådets afgørelse (EU) 2021/689 og deltager derfor i vedtagelsen og anvendelsen af nærværende afgørelse, som gennemfører handels- og samarbejdsaftalen —
            
            
               VEDTAGET DENNE AFGØRELSE:
            
         
         
            
               Artikel 1
            
            
               Den holdning, der skal indtages på Unionens vegne for så vidt angår den eller de datoer, hvorfra medlemsstaterne kan videregive personoplysninger vedrørende DNA-profiler og fingeraftryksoplysninger, jf. handels- og samarbejdsaftalens artikel 530, 531, 534 og 536, til Det Forenede Kongerige, er baseret på udkastet til ensidig erklæring fra Unionen, som er knyttet som bilag til denne afgørelse.  
            
            
               Artikel 2
            
            
               Det Forenede Kongerige underrettes om Unionens holdning i Specialudvalget om Retshåndhævelse og Retligt Samarbejde, jf. artikel 1.
            
            
            
               Artikel 3 
            
            
               Denne afgørelse er rettet til Kommissionen.
            
            
            
               Udfærdiget i Bruxelles, den […].
            
            
               
                     På Rådets vegne
                        
                  
               
                     Formand
               
            
         
         
            
                  
                     (1)
                  
                        Rådets afgørelse 2008/615/RIA af 23. juni 2008 om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 1).
               
               
                  
                     (2)
                  
                        Rådets afgørelse 2008/616/RIA af 23. juni 2008 om gennemførelse af afgørelse 2008/615/RIA om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 12).
               
               
                  
                     (3)
                  
                        Afgørelse nr. 1/2021 vedtaget af Specialudvalget, som er nedsat ved artikel 8, stk. 1, litra r), i handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, af 28. september 2021 for så vidt angår forlængelsen af den periode, der er omhandlet i artikel 540, stk. 3, i hvilken DNA-profiler og fingeraftryksoplysninger kan udveksles med Det Forenede Kongerige (2021/1946) (I henhold til regel 9, stk. 2, i bilag 1 til handels- og samarbejdsaftalen registrerer sekretariatet alle afgørelser og henstillinger med et løbenummer og en henvisning til datoen for vedtagelsen.) (EUT L 397 af 10.11.2021, s. 32).
               
               
                  
                     (4)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 61-64. 
               
               
                  
                     (5)
                  
                        Rådets afgørelse (EU) 2021/689 af 29. april 2021 om indgåelse på Unionens vegne af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side og af aftalen mellem Den Europæiske Union og Det Forenede Kongerige Storbritannien og Nordirland om sikkerhedsprocedurer for udveksling og beskyttelse af klassificerede informationer (EUT L 149 af 30.4.2021, s. 2). 
               
               
                  
                     (6)
                  
                        EUT L 149 af 30.4.2021, s. 2.
               
               
                  
                     (7)
                  
                        EUT L 149 af 30.4.2021, s. 10.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 6.4.2022
            COM(2022) 158 final
            
            BILAG
            til
            forslag til Rådets afgørelse
            om den holdning, der skal indtages på Den Europæiske Unions vegne over for Det Forenede Kongerige Storbritannien og Nordirland med hensyn til fastsættelsen i henhold til artikel 540, stk. 2, i handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, af den dato, hvorfra medlemsstaterne kan videregive personoplysninger til Det Forenede Kongerige, jf. nævnte aftales artikel 530, 531, 534 og 536
            
               
         
         
            
               BILAG 
            
            
               Erklæring fra Unionen i henhold til artikel 540, stk. 2, i handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, i Specialudvalget, der blev nedsat ved handels- og samarbejdsaftalens artikel 8, stk. 1, litra r), med hensyn til den dato, hvorfra medlemsstaterne kan videregive personoplysninger vedrørende DNA-profiler og fingeraftryksoplysninger til Det Forenede Kongerige, jf. handels- og samarbejdsaftalens artikel 530, 531, 534 og 536  
            
            
               
                  Erklæring fra Den Europæiske Union 
               
            
            
               Medlemsstaterne kan fra [>=den 30. juni 2022] videregive personoplysninger vedrørende DNA-profiler og fingeraftryksoplysninger til Det Forenede Kongerige, jf. handels- og samarbejdsaftalens artikel 530, 531, 534 og 536.